હાથીરામ મહારાજનો જન્મ વડગામ તાલુકાના એદ્રાણા ગામમાં સવંત ૧૯૯૧ના શ્રાવણ વદ-૫ ના રોજ ચૌધરી કુળમાં પિતા મેધરાજભાઈ તથા માતા રતનબેનને ત્યાં થયેલો. હાથીરામના જીવનમાં ઘણા જ ચડાવ ઉતરાવ આવેલા. છ મહિનાના હતા તે વખતે તેમને ખૂબ જ ભારે શીતળામા નીકળ્યા તેથી કુટુંબ સગાસબંધી બધા જ નારાજ થયા. એદ્રાણાથી ૬ કિ.મી દૂર રૂપાલ ગામે શીતળા માતાનું પ્રાચિન મંદિર છે. પિતા મેઘરાજભાઈ દરરોજ અઢવાણા પગે રૂપાલ જઈ માતાનો દિવો કરીને પછી જ પોતે જમતા હતા. હાથીરામનો જ્ન્મ ખૂબ જ ખોટમાં થયેલો જેના કારણે દશ દિવસમાં આ રીતે માતાજીની ભક્તિ કરી અને કુળ કુવાસીના અશીર્વાદથી તેઓ બચી ગયેલા અને તેમનું જીવન ખેતીના કામમાં લાગી ગયું. અઢાર વર્ષની ઉંમરે તેમના લગ્ન થયેલા. તેમના ધર્મપત્નિનું નામ સોનાબેન હતું. સન ૧૯૭૫ની સાલમાં ભયંકર બિમારીને લીધે હાથીરામના ધર્મપત્નિ સોનાબેનનું અવસાન થયુ. તેમના અવસાનથી ઘરની અને બાળકોની જવાબદારી હાથીરામના માથે આવી પડી. તે વખતે હાથીરામની ઉંમર ૪૨ વર્ષની હતી. હાથીરામને ભજનમાં ખૂબ જ રસ હતો. ગામમાં કોઈ કહે તો ભજન ગાવા જતાં.